Trażżin tal-piraterija fil-Golf tal-Guinea tal-Afrika Illum il-Kunsill approva konklużjonijiet li jniedu l-ewwel każ pilota tal-kunċett ta' Preżenzi Marittimi Koordinati (CMP) fil-Golf tal-Guinea . Il-mekkaniżmu tas-CMP għandu l-għan li jżid il-kapaċità tal-UE bħala sieħeb affidabbli u fornitur tas-sigurtà marittima, joffri impenn operazzjonali Ewropew akbar, jiżgura preżenza u kopertura marittima permanenti fiż-Żoni ta' Interess Marittimu kif stabbilit mill-Kunsill u jippromwovi l-kooperazzjoni u s-sħubija internazzjonali fuq il-baħar. Il-konklużjonijiet jistabbilixxu l-Golf tal-Guinea bħala Żona ta' Interess Marittimu u jilqgħu l-ħolqien ta' Ċellula ta' Koordinazzjoni ta' Żoni ta' Interess Marittimu. Il-proġett pilota fil-Golf tal-Guinea ser ikompli jsaħħaħ il-kapaċitajiet ta' koordinazzjoni tal-UE f'ambjenti marittimi strateġiċi. It-tnedija tal-lum tal-proġett pilota fil-Golf tal-Guinea ssaħħaħ l-isforzi tal-UE fir-reġjun, f'konformità mal-Istrateġija tal-UE dwar il-Golf tal-Guinea. Ser tappoġġa l-isforzi mill-istati kostali u mill-organizzazzjonijiet tal- Arkitettura ta' Yaoundé biex jiġu indirizzati l- isfidi dejjem akbar għas-sigurtà bħall- piraterija bl-użu ta' armi u l- ħtif ta' persuni għal riskatt, li jdgħajfu s-sigurtà marittima u l-governanza tajba tal-oċeani. Abbażi tar-riżultati tal-każ pilota, il-kunċett tas-CMP jista' jintuża f'oqsma oħra ta' interess għall-UE. Il-Kunsill ser jiżgura kontroll politiku u jipprovdi gwida strateġika dwar l-implimentazzjoni tal-proġett pilota fil-Golf tal-Guinea u ser jirrieżamina l-implimentazzjoni tiegħu f'Jannar 2022. Informazzjoni ġenerali Il-kunċett tas-CMP feġġ wara l- laqgħa informali tal-ministri għad-difiża tat-28 u d-29 ta' Awwissu 2019 f'Helsinki. Il-Kunsill imbagħad adotta konklużjonijiet fis-17 ta' Ġunju 2020, li tennew ir-rieda li jitnieda l-proġett pilota fil-Golf tal-Guinea, f'konformità mal-Istrateġija riveduta tal-UE dwar is-Sigurtà Marittima u l-Pjan ta' Azzjoni tagħha. L-għan tas-CMP huwa li jżidu l-kapaċità tal-UE bħala sieħeb affidabbli u fornitur tas-sigurtà marittima, jipprovdu impenn operazzjonali Ewropew akbar, jiżguraw preżenza u kopertura marittima permanenti fiż-Żoni ta' Interess Marittimu kif stabbilit mill-Kunsill u jippromwovu l-kooperazzjoni u s-sħubija internazzjonali fuq il-baħar. Konklużjonijiet tal-Kunsill li jniedu l-ewwel każ pilota tal-kunċett ta' Preżenzi Marittimi Koordinati (CMP) fil-Golf tal-Guinea, 25 ta' Jannar 2021 Din ir-riżorsa bħalissa hi disponibbli biss bil-lingwa jew il-lingwi li ġejjin: Preżenzi Marittimi Koordinati (skeda informattiva, SEAE) Skeda informattiva dwar is-Sigurtà Marittima tal-UE: Il-Golf tal-Guinea (SEAE) Sigurtà u difiża: il-Kunsill jadotta konklużjonijiet, 17 ta' Ġunju 2020 Laqgħa informali tal-ministri għad-difiża, 28 u 29 ta' Awwissu 2019 Ara l-paġna tal-laqgħa